## Odluka Ustavnog suda Republike Hrvatske broj: U-III-2493/2004 od 4. studenoga 2004.

### NN 162/2004 (22.11.2004.), Odluka Ustavnog suda Republike Hrvatske broj: U-III-2493/2004 od 4. studenoga 2004.

# USTAVNI SUD REPUBLIKE HRVATSKE

2846

Ustavni
sud Republike Hrvatske, u Drugom vijeću za odlu­čivanje o ustavnim tužbama, u
sastavu sudac Jasna Omejec, pred­sjednik Vijeća, te suci Marijan Hranjski,
Mario Kos, Ivan Mrko­njić, Emilija Rajić i Vice Vukojević, članovi Vijeća,
odlučujući o ustavnoj tužbi I. M. iz Z., na sjednici održanoj 4. studenoga
2004. godine, jednoglasno je donio

## ODLUKU

I.
Ustavna tužba se usvaja.

II.
Općinski sud u Velikoj Gorici dužan je donijeti odluku u predmetu koji se vodi
pred tim sudom, pod poslovnim brojem: P-1332/04 (raniji broj: P-269/98) u
najkraćem mogućem roku, ali ne duljem od deset (10) mjeseci, računajući od
prvog idućeg dana nakon objave ove odluke u »Narodnim novinama«.

III. Na
temelju članka 63. stavka 3. Ustavnog zakona o Ustavnom sudu Republike Hrvatske
(»Narodne novine«, broj 49/02. - pročišćeni tekst), podnositelju ustavne tužbe
I. M. iz Z., određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine«, broj 41/01. -
pročišćeni tekst) u iznosu od 6.600,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V. Ova
odluka objavit će se u »Narodnim novinama«.

```

Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnio je 5. srpnja 2004. godine ustavnu tužbu
radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana
16. travnja 1998. godine podnositelj je Općinskom sudu u Velikoj Gorici podnio
tužbu radi ispunjenja ugovora i isplate kamate protiv tuženika V. d.o.o.

Dana 27. travnja 1998. godine poslana je tužba na
odgovor tuženiku, koji je dostavio odgovor na tužbu dana 25. svibnja 1998.
godine.

Ročišta su održana 9. lipnja, 30. rujna i 18.
studenoga 1998. godine.

Dana 30. ožujka 1999. godine dostavljen je nalaz
vještaka.

Dana 1. rujna 1999. godine glavna rasprava je
zaključena, a 2. prosinca 1999. godine presuda je otpremljena strankama.

Dana 27. prosinca 1999. godine podnositelj je izjavio
žalbu na presudu.

Žalba je dostavljena na odgovor 30. prosinca 1999.
godine.

Dana 3. veljače je održano ročište na kojem je
saslušan podnositelj u svrhu oslobođenja od plaćanja sudske pristojbe.
Podnositelj je oslobođen od plaćanja sudske pristojbe.

Dana 10. veljače 2000. godine predmet je dostavljen
Županijskom sudu u Zagrebu radi odluke o žalbi.

Dana 30. rujna 2002. godine predmet je dostavljen Županijskom
sudu u Velikoj Gorici radi odluke po žalbi.

Dana 1. lipnja 2004. godine predmet je dostavljen
Županijskom sudu u Čakovcu radi odluke o žalbi.

Dana 7. listopada 2004. godine Županijski sud u
Čakovcu je donio presudu i rješenje kojim je djelomično potvrdio presudu suda
prvog stupnja, a djelomično je ukinuo i u ukinutom dijelu vratio Općinskom sudu
u Velikoj Gorici na ponovno suđenje.

Postupak
se ponovo vodi pred Općinskim sudom u Velikoj Gorici kao sudom prvog stupnja.

3. PRAVO VAŽNO ZA USTAVNOSUDSKI POSTUPAK

Odredbom
članka 29. stavka 1. Ustava Republike Hrvatske propisano je:

Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).

Odredbom
članka 63. Ustavnog zakona propisano je:

Članak
63.

(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U odluci kojom usvaja ustavnu tužbu zbog
nedonošenja akta u razumnom roku iz stavka 1. ovoga članka, Ustavni sud će
nadležnom sudu odrediti rok za donošenje akta kojim će taj sud meritorno
odlučiti o pravima i obvezama (...) podnositelja. Rok za donošenje akta počinje
teći idućeg dana od dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.

*Ustavna tužba je osnovana.*

4.
Svoju odluku Ustavni sud obrazlaže sljedećim utvrđe­njima:

4.1.
DULJINA SUDSKOG POSTUPKA

Prvostupanjski
parnični postupak započeo je 16. travnja 1998. godine tužbom podnositelja
Općinskom sudu u Velikoj Go­rici radi ispunjenja ugovora i isplate kamate.

Ustavna
tužba podnijeta je 5. srpnja 2004. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno šest (6) godina, dva (2) mjeseca i devetnaest (19)
dana.

4.2.
POSTUPANJE NADLEŽNOG SUDA

Postupak
se u pravno relevantom razdoblju najprije vodio pred Općinskim sudom u Velikoj
Gorici u trajanju od jedne godine, devet mjeseci i dvadeset četiri dana. Nakon
toga postupak po žalbi trajao je četiri godine, sedam mjeseci i dvadeset sedam
dana. Postupak se sada ponovo vodi pred sudom prvog stupnja.

4.3.
PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku nije pridonio duljini postupka.

4.4.
SLOŽENOST SUDSKOG PREDMETA

Ustavni
sud utvrđuje da nije riječ o složenom predmetu.

OCJENA
USTAVNOG SUDA

5.
Ustavni sud utvrđuje da se predmet vodi u trajanju duljem od šest godina do
podnošenja ustavne tužbe. Posebno se napominje da je od dostave predmeta
žalbenom sudu na odluku  10. veljače
2000. godine pa do donošenja odluke po žalbi protiv te presude 7. listopada
2004. godine proteklo četiri godine, sedam mjeseci i dvadeset sedam dana.
Imajući u vidu ukupnu duljinu postupka, te okolnost da se postupak u jednom
dijelu i nadalje vodi pred sudom prvog stupnja, Ustavni sud utvrđuje da je
povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na
odredbama članka 29. Ustavnog zakona.

Broj: U-IIIA-2493/2004
Zagreb, 4. studenoga 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec,** v. r.

Odluka, NN 162/2004-2846